Príloha 1
Kontrolné akcie centrálne riadené ústredným inšpektorátom
v roku 2004

1.	Kontrola plnenia informačných povinností ustanovených v zákone NR SR č. 634/1992 Zb. o ochrane spotrebiteľa v znení neskorších zmien a doplnkov u vybraných skupín elektrických spotrebičov pre domácnosť a na podobné účely
Akcia sa uskutočnila od 05. 04. 2004 – 31. 05. 2004. Bolo prekontrolovaných 287 prevádzok, z toho 265 maloobchodných predajní, 11 veľkoobchodných skladov, 2 výrobcovia a 9 dovozcov, pričom nedostatky v návodoch boli zistené u 809 druhov výrobkov v celkovej hodnote 3 593 413,– Sk. Najväčší podiel druhov s chybami – 790, t. j. 97,7 % tvorili výrobky z dovozu. Tovar s nedostatkami bol pozastavený. Pre chýbajúce bezpečnostné upozornenia alebo v cudzom jazyku bolo pozastavených 510 druhov výrobkov v hodnote 1 788 619,– Sk. Kvôli neúplným návodom bolo pozastavených 267 druhov výrobkov v celkovej hodnote 1 609 293,– Sk. Bolo odobratých 9 vzoriek druhov výrobkov na overenie v notifikovaných skúšobniach. 

2.	Kontrola dodržiavania povinností ustanovených v zákone č. 634/1992 Zb. o ochrane spotrebiteľa, v znení neskorších predpisov a zákona č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov, v znení neskorších predpisov pri predaji PC CD-ROM
Kontrolu vykonali inšpektori od 23. 03. 2004 – 02. 04. 2004. Objektmi kontroly boli ekonomickí operátori vykonávajúci predaj PC CD-ROM v špecializovaných prevádzkarňach, v obchodných reťazcoch a predajcovia, ponúkajúci spotrebiteľom tento sortiment ako doplnkový. Cieľom kontroly pri predaji PC CD-ROM (počítačové hry) bolo preveriť dodržiavanie povinností ustanovených v zákone č. 634/1992 Zb. o ochrane spotrebiteľa v znení neskorších predpisov so zameraním na informačné povinnosti (§ 9 – ll) ako aj v zákone č. 128/2002 Z. z. o štátnej kontrole vnútorného trhu vo veciach ochrany spotrebiteľa a o zmene a doplnení niektorých zákonov, v znení neskorších predpisov. Táto akcia bola opakovanou kontrolou. Jej účelom okrem dodržiavania informačných povinností bolo aj preverenie plnenia prijatých dobrovoľných opatrení ekonomických operátorov, ktorí ich prijali na základe závažných zistení v neplnení si povinností ustanovených zákonom tak zo strany dovozcov ako aj zo strany predajcov v tejto komodite. Inšpektori vykonali kontrolu v 61 prevádzkarňach, kde odobrali 17 vzoriek a porovnaním údajov uvedených na vonkajšom obale s obsahom údajov obsiahnutých vo vnútri obalu PC CD-ROM nezodpovedala ani jedna vzorka návodu na hru v štátnom jazyku. Bolo pozastavených 311 titulov PC CD-ROM v celkovej hodnote 447 575,60 Sk. Najzávažnejším nedostatkom boli chýbajúce návody na hry. Pri prejednávaní nedostatkov v roku 2003 dovozcovia prejavili snahu a ochotu prijať dobrovoľné opatrenia na odstránenie zistených nedostatkov v roku 2002, avšak kontrolnou akciou v roku 2004 bolo zistené, že dovozcovia zostali len pri snahe, čiže ústne deklarovali niečo, čo nesplnili a spotrebiteľ je naďalej poškodzovaný na svojich právach pre neplnenie si zákonných povinností predávajúcich v zmysle zákona o ochrane spotrebiteľa.

3.	Kontrola plnenia povinností ustanovených v zákone NR SR č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov
Kontrola bola vykonaná v máji až júli 2004 u 12 výrobcov a 29 distribútorov, uvádzajúcich na trh 175 druhov biocídnych výrobkov. Pri prvej kontrole podnikatelia nemali Rozhodnutie od Centra u 38 biocídnych výrobkov (21,7 %), pritom 14 výrobkov z nich nebolo ani oznámených. Pri kontrole náležitostí Karty bezpečnostných údajov boli zistené nedostatky z obsahovej stránky v 7 prípadoch, čo činí 9,17 %. V dvoch prípadoch bola nesprávne stanovená výsledná klasifikácia prípravku. 
K nedostatkom patrili nesprávna klasifikácia výrobku, chýbajúci údaj výslednej klasifikácie výrobku, nesúlad slovného označenia nebezpečenstva so zákonom o chemických látkach a prípravkoch, chýbajúce slovné označenie špecifického rizika, chýbajúce slovné označenie na bezpečné použitie. Z prekontrolovaných výrobkov 76 druhov, t. j. 43,4 % malo nesprávne označovanie, napr. chýbajúce označovanie v štátnom jazyku, chýbajúci výstražný symbol, nesprávne slovné označenie nebezpečenstva, chýbajúci účel použitia výrobku, chýbajúci názov a koncentrácia účinnej látky, chýbajúce pokyny pre prvú pomoc, chýbajúce označenie kategórie užívateľov, označenie výrobku ako netoxický. U 3 podnikateľov boli zistené 4 biocídne výrobky, klasifikované ako veľmi horľavé a škodlivé bez hmatového upozornenia na nebezpečenstvo pre ľudí s poruchou zraku a nevidomých. V 10 prevádzkových jednotkách bolo uložené opatrenie na zákaz predaja alebo dodávky 54 druhov výrobkov v hodnote Sk 3 744 071,60 do vykonania nápravy. V týchto prevádzkarniach budú vykonané následné kontroly.

4.	Kontrola dodržiavania povinností ustanovených v zákone č. 163/2001 Z. z. o chemických látkach a chemických prípravkoch v znení zákona č 128/2002 Z. z. a zákona č. 217/2003 Z. z.
Kontrolu vykonali inšpektori v období mesiacov november 2003 - marec 2004. Predmetom kontroly boli výrobky v aerosólovom balení, klasifikované ako nebezpečné chemické látky alebo nebezpečné chemické prípravky. Kontrolovaných bolo 95 dovozcov a 1 výrobca, ktorí uvádzali na trh nebezpečné chemické látky a prípravky. Zo 781 druhov výrobkov bolo 418 v súlade s požiadavkami chemickej legislatívy (z toho 4 druhy výrobkov autokozmetiky od RIMAVAN CHVDI Rimavská Sobota). U 39 distribútorov bola kontrola zameraná hlavne na zistenie informácií o výrobkoch a ich výrobcoch resp. dovozcoch. Ani v jednom prípade nebolo zistené, že by dovozca dodal KBÚ (karta bezpečnostných údajov) s prvou dodávkou. Dodávané boli len počas kontroly inšpektormi, ak si ich distribútori vyžiadali. Počas kontrolnej akcie bolo zistené nesprávne označenie u 41,5 % kontrolovaných prípravkov, 61,2 % predložených KBÚ nebolo v súlade s chemickou legislatívou a na 17 % nebezpečných chemických prípravkov neboli vypracované KBÚ vôbec.

5.	Kontrola dodržiavania hygienických podmienok poskytovania služieb osobnej hygieny v zariadeniach spoločného stravovania
Kontrola prebehla od 24. mája 2004 – 04. júna 2004. Jej cieľom bolo preveriť, či prevádzkové jednotky, poskytujúce stravovacie služby, dodržiavajú hygienické podmienky v zariadeniach pre osobnú hygienu, konkrétne na toaletách. Preverených bolo 867 prevádzkarní, z ktorých v 330 sa vyskytli nedostatky, čo predstavuje 38 % z celkového počtu preverených. 239 prevádzkarní nemalo zabezpečený prívod tečúcej teplej vody, čo predstavuje 27,6 %. Mydlo nebolo zabezpečené v 17 prípadoch a 21 zariadení nemalo zabezpečené vhodným spôsobom osušovanie rúk. Nedostatky vo funkčnosti toaliet sa vyskytli v 19 prevádzkových jednotkách, z ktorých v 3 nebol zabezpečený prívod vody do pisoárov, v 4 prípadoch bol v priestoroch toaliet opadaný obklad a omietka a v 2 prípadoch bol strop pokrytý plesňou. V 1 prípade boli toalety neprístupné a v 7 prípadoch nebola dodržaná dostatočná prevádzková čistota. V 1 prípade bola upchatá toaletná misa. Vzhľadom na závažnosť zistených nedostatkov z epidemiologického hľadiska bolo vydané opatrenie na mieste na zákaz prevádzkovania stravovacích jednotiek až do vykonania nápravy v 3 prevádzkových jednotkách. Z dôvodu nezabezpečenia hygienických podmienok prevádzkovania toaliet bolo uložených 327 záväzných pokynov na odstránenie nedostatkov. Bolo spísaných 207 oznámení o začatí správneho konania o uložení finančného postihu. Ďalšie prípady sú v štádiu riešenia. 

6.	Kontrola dodržiavania povinností ustanovených v zákone č. 258/2001 Z. z. o spotrebiteľských úveroch
Celkom bolo vykonaných 23 kontrol. V 7 prípadoch boli kontroly vykonané len na miestach, kde veritelia ponúkajú spotrebiteľské úvery a v celom rozsahu bola vykonaná u 16 leasingových spoločností, z toho v 9 prípadoch išlo o následné kontroly. Nedostatky boli zistené v 6 prípadoch (37,5 %). Pri následných kontrolách boli zistené nedostatky u 4 leasingových spoločností (44,4 %). U dvoch spoločností bolo zistené neposkytovanie informácie o výške ročnej percentuálnej miery nákladov (RPMN), pričom v 1 prípade išlo o následnú kontrolu. V l prípade bol zistený nesprávny údaj RPMN poskytnutý v informácii, ktorý bol nižší ako v skutočnosti, čím bol spotrebiteľ zavádzaný. Predmetom kontroly bolo aj dodržiavanie predpísaných náležitostí zmluvy a správnosť údaja o RPMN v zmluvách. Nedostatky boli zistené v 6 prípadoch. V 1 prípade chýbal údaj o RPMN. V 5 prípadoch boli uvedené nesprávne údaje o RPMN. 

7.	Kontrola účtovania správnosti cien pri predaji cigariet v ubytovacích zariadeniach, v zariadeniach spoločného stravovania, v novinových stánkoch a v stánkoch na trhoviskách
Kontrola bola vykonaná od 12. júla do 23. júla 2004 v 1 492 prevádzkových jednotkách. V spolupráci s pracovníkmi colných úradov bola vykonaná v 1 370 prevádzkarniach. Akcia bola vykonávaná aj vo večerných a nočných hodinách aj v dňoch pracovného pokoja. Takto bolo vykonaných 297 previerok, t. j. 19,9 %, pričom vo večerných hodinách prebehlo 204 kontrol a počas dní pracovného pokoja 93 kontrol. Z 1 463 kontrolných nákupov boli nedostatky zistené v 149 prípadoch, čiže frekvencia predraženia činila 10,18 %, cca každý desiaty nákup bol predražený v neprospech spotrebiteľa. Pre nepredloženie cenovej evidencie neboli vyhodnotené 3 kontrolné nákupy, l nákup z dôvodu predania cigariet už bez vonkajšieho ochranného obalu  a bez  kontrolnej  známky.  Hodnota  všetkých   kontrolných   nákupov  bola   Sk 102 690,50, spotrebitelia boli poškodení na cene cigariet o Sk 2 883,–. Predraženie na Sk 100,– všetkých kontrolných nákupov činilo Sk 2,80. Hodnota predražených kontrolných nákupov bola Sk 11 798,50. Miera predraženia na Sk 100,– predražených kontrolných nákupov činila Sk 24,40. Príčinou predraženia bolo účtovanie vyššej ceny za cigarety ako bola cena uvedená na kontrolnej známke. Jednotlivé predraženia sa pohybovali od Sk 5,– do Sk 65,–. V 79 prevádzkarniach u 406 druhov cigariet nebola zabezpečená žiadna cenová informácia. Nesprávna informácia o cene cigariet, vyššia ako na kontrolnej známke, bola zistená v 202 prevádzkarniach u 558 druhov predávaných cigariet. Informácia o  cene cigariet nižšia oproti správnej cene bola zistená v 7 prípadoch. V 96 prípadoch nebol kontrolný nákup účtovaný cez elektronickú registračnú pokladnicu. Doklad o kúpe nebol vydaný v 236 prípadoch. Na 93 vydaných dokladoch o kúpe chýbali predpísané náležitosti. V 7 prípadoch bol zistený predaj cigariet neoznačených, resp. označených inou ako slovenskou kontrolnou známkou (českou, ukrajinskou). V 2 prípadoch bolo zistené uvedenie do voľného daňového obehu po 30. apríli 2004 cigariet bez vyznačenia ceny na kontrolnej známke. V 12 prevádzkarniach nebolo splnených 14 uložených opatrení z predchádzajúcej kontroly. Za porušenie zákona bolo s 213 kontrolovanými subjektami začaté správne konanie o uložení postihu. 

8.	Kontrola predajní s tovarom za jednotnú cenu tzv. ĽUDOVKY
V období mesiacov jún až august 2004 vykonala SOI 126 kontrol predajní s tovarom za jednotnú cenu, tzv. Ľudoviek, na 118 prevádzkarniach. Nedostatky v označovaní správnou cenou boli zistené v 3 predajniach, kde cenou platnou v čase ponuky nebolo označených 264 druhov tovaru. Bolo vykonaných 111 kontrolných nákupov, l nebolo možné odsúhlasiť a ostatné boli účtované správne. V 1 prípade neboli predložené nadobúdacie doklady pri kontrole, ani v stanovenom termíne. Cenová evidencia bola prekontrolovaná vo všetkých 118 prevádzkach. Žiadnym spôsobom vedenú cenovú evidenciu nevedeli predložiť na 9 prevádzkach. V 4 prípadoch nebol vydaný doklad o kúpe a v 19 prípadoch boli údaje na doklade neúplné. Nedodržanie informačných povinností bolo zistené u 1 573 druhov výrobkov v celkovej hodnote Sk 799 096,–. Najčastejšími nedostatkami boli chýbajúce návody na použitie v štátnom jazyku, chýbajúce bezpečnostné upozornenia, výrobky bez označenia názvu, výrobcu, resp. dovozcu, výrobky bez akéhokoľvek označenia, textilné výrobky bez materiálového zloženia a bez symbolov na ošetrovanie, chýbajúci dátum spotreby. V 19 prevádzkach bolo odobratých 34 druhov vzoriek za účelom posúdenia ich vlastností autorizovanými a notifikovanými osobami. V 1 prevádzke realizovali predaj potravín bez povolenia hygienika, preto bol zakázaný predaj kávy a slaného pečiva v hodnote Sk 1 080,–. Z dôvodu uplynulej doby spotreby bol zakázaný predaj 9 druhov výrobkov prevažne kozmetických v hodnote Sk 4 678,–. Nesplnenie opatrení uložených z predchádzajúcej kontroly bolo zistené v 2 prevádzkach. Na základe zistení boli vydané zákazy predaja na 1 007 druhov výrobkov v hodnote Sk 801 109,–. 

9.	Kontrola zameraná na bezpečnosť sviečok pre domáce použitie – účasť SOI na regionálnom projekte trhového dozoru EÚ
V I. polroku 2004 sa zapojila SOI do regionálneho projektu trhového dozoru vykonávaného spolu s niektorými členskými štátmi EÚ na Bezpečnosť sviečok pre domáce vnútorné použitie. Bezpečnosť sviečok bola overovaná v súvislosti s horiacimi charakteristikami, teplotou držiakov, obsahom ťažkých kovov v knôtoch, označovaním výrobkov a návodov na bezpečné používanie. Celkovo bolo odobratých 20 druhov sviečok. U všetkých druhov vyšli skúšané fyzikálne charakteristiky vyhovujúce. Z hľadiska informačných povinností však bolo 12 druhov vzoriek nevyhovujúcich. U týchto výrobkov neboli žiadne informácie o výrobku a výrobcovi/dovozcovi – žiadna identifikácia – chýbajúce informácie. 

10.	Kontrola všeobecnej bezpečnosti výrobkov zameraná na zistenie azofarbív v ich materiáli
V termíne od 15. 09. 2004 do 30. 09. 2004 boli vykonané odbery výrobkov za účelom zistenia arylamínov. Cieľom bolo zmapovať situáciu, či sa vo výrobkoch predávaných na trhu SR nevyskytujú škodlivé azofarbivá, t. j. či sú výrobky bezpečné. Vzorky boli odoberané na celom území SR u subjektov, ktoré uviedli výrobky na trh po 01. 01. 2004. Odbery boli vykonané podľa sortimentných skupín, a to osobná bielizeň, uteráky, posteľná bielizeň, rukavice usňové vychádzkové, remienky náramkových hodiniek usňové, hračky s textilným alebo usňovým oblečením, spolu 66 druhov výrobkov. Skúšky vykonali príslušné autorizované skúšobne. Záverečné hodnotenie nepotvrdilo obsah arylamínov u 63 druhov výrobkov. U 3 druhov výrobkov (usňové remienky náramkových hodiniek) nebolo možné skúšku na výskyt azofarbív vykonať, pretože ich materiál nezodpovedal označeniu – na výrobkoch deklarovaná useň, ale išlo o syntetický materiál. Išlo o klamanie spotrebiteľa. Z uvedeného vyplýva, že na našom trhu neboli zistené žiadne výrobky, ktoré by mohli predstavovať zvýšené riziko pre spotrebiteľov vzhľadom na možný obsah škodlivých arylamínov. 

11.	Kontrola účtovania správnosti cien pri predaji cigariet konečnému spotrebiteľovi v ubytovacích zariadeniach, v zariadeniach spoločného stravovania, v novinových stánkoch a v stánkoch na trhoviskách – II. etapa
Vzhľadom na závažnosť a rozsah zistených nedostatkov bola vykonaná druhá etapa kontroly správnosti účtovania cien cigariet v termíne od 11. 10. do 22. 10. 2004. Kontrola bola sústredená do krajských a väčších miest a turistických centier. Kontrolované boli ubytovacie a pohostinské zariadenia, novinové stánky, stánky na trhoviskách, čerpacie stanice a veľkoobchodné sklady. Celkom bolo preverených 710 prevádzkarní, pričom 164 kontrol bolo vykonaných v spolupráci s pracovníkmi colných úradov. Kontrolou značenia cigariet kontrolnými známkami bez udania ceny boli zistené nedostatky v 43 prevádzkarniach u 204 druhov cigariet v hodnote Sk 125 976,20. Bolo vykonaných 704 kontrolných nákupov v celkovej hodnote Sk 37 918,50. Nedostatky v správnosti účtovania boli zistene len v 5 prípadoch, kedy v 2 prípadoch išlo o predraženie kontrolného nákupu spolu o Sk 12,– a v 3 prípadoch boli cigarety účtované menej spolu o Sk 67,–. V 4 prípadoch nebolo možné odsúhlasiť správnosť účtovania kontrolného nákupu z dôvodu nevydania dokladu z elektronickej registračnej pokladnice, nepredloženia cenovej evidencie a predaja cigariet s kontrolnou známkou bez vyznačenia ceny. V 20 prípadoch nebol kontrolný nákup účtovaný prostredníctvom elektronickej registračnej pokladnice. Doklad o kúpe nebol vydaný v 74 prípadoch. Na 61 vydaných dokladoch o kúpe chýbali predpísané náležitosti. V 20 prevádzkarniach u 113 druhov ponúkaných cigariet nebola zabezpečená cenová informácia žiadnym spôsobom. Nesprávna informácia o cene cigariet bola zistená v 21 prevádzkarniach u 150 druhov predávaných cigariet. V 9 prevádzkarniach neboli na 97 druhov cigariet predložené nadobúdacie doklady ani dodatočne v stanovenom termíne. Cigarety nadobudnuté nelegálnym spôsobom boli zaistené pracovníkmi colných úradov a sú riešené v rámci ich kompetencií. Predaj cigariet označených inou ako slovenskou kontrolnou známkou sa kontrolou nezistil. V 4 prevádzkarniach nebolo splnených 5 uložených opatrení. Išlo o opakované nevydanie dokladu o kúpe, neúčtovanie cez elektronickú registračnú pokladnicu, nedostatky v označení prevádzkarne. V II. etape bola frekvencia predraženia 0,28 % oproti 10,18 % v predchádzajúcej etape.